Ċittadin Malti li huwa mfittex fuq reati serji li allegatament twettqu fl-Istati Uniti kien arrestat mill-Pulizija Maltija mis-sezzjoni tas-Central Intelligence and Analysis flimkien mal-Pulizija Maltija tal-Interpol fi ħdan it-Taqsima tar-Relazzjonijiet Internazzjonali. Ir-raġel għandu 57 sena u huwa mfittex mill-Awtoritajiet Amerikani fuq reati relatati ma' attivitajiet sesswali ma' minorenni taħt is-16-il sena fl-Istati Uniti. Dan filwaqt li l-pulizija Maltija tikkonferma li ma sar ebda reat tal-istess natura f'Malta mill-persuna arrestata. Wara ġimgħat ta' investigazzjonijiet ġie stabbilit li r-raġel qiegħed jgħix u jaħdem f'Malta u kien arrestat għall-ħabta tas-7:15 ta' dalgħodu permezz ta' Mandat ta' Arrest Internazzjonali maħruġ mill-Istati Uniti. Ir-raġel mistenni jitressaq il-Qorti fil-jiem li ġejjin sabiex jibdew il-proċeduri ta' estradizzjoni lejn l-Istati Uniti.